Bathory (hudobná skupina)

Bathory je názov švédskej metalovej skupiny, považovanej za jednu zo zakladajúcich skupín black metalu. Názov pochádza z mena grófky Bátoriovej.

Skupinu založil Thomas Forsberg, známy pod prezývkou Quorthon v roku 1983 najskôr ako Nosferatu, neskôr Elisabeth Bathory a napokon iba Bathory. Do skupiny pribral zopár známych a v roku 1984 vydali svoj prvý album, nazvaný jednoducho Bathory. Tento, spolu s ďalšími dvoma (Return a Under the Sign of the Black Mark) je považovaný za album, ktorý najviac ovplyvnil neskoršie black metalové počiny, hlavne nórskych skupín.

Po štvrtom albume Blood Fire Death prichádza zmena v hudobnom štýle – namiesto škriekavého spevu a dunivých gitár nastupujú intrá, epická a atmosférická hudba podfarbená klávesmi a prírodnými zvukmi; vikingské motívy namiesto satanizmu. Tým skupina prekvapila mnohých fanúšikov (časť z nich túto zmenu odmietla a požadovala návrat k pôvodnému štýlu). Pôvodne to mal byť dvojalbum, ktorého prvá platňa mala byť v heavy/thrash metalovom štýle a druhá vo vikingskom. Na nahratie však neboli peniaze, tak bol materiál rozdelený na dva albumy a vikingská časť vyšla až v roku 1990 pod názvom Hammerheart.

Od tohto albumu je členom skupiny len Quorthon (ktorý bol už predtým vo veľkej miere zodpovedný za hudobnú aj textovú stránku skupiny), s výnimkou štúdiových hráčov, prítomných pri nahrávaní ďalších albumov. V nastúpenom trende pokračuje aj na nasledujúcom albume Twilight of the Gods, ktorý je označovaný za vrcholné dielo skupiny. Neskôr na albumoch Requiem a Octagon sa Quorthon obracia k thrash metalovému žánru, ale tieto albumy boli fanúšikmi (resp. ich časťou, ktorá preferovala epickú tvorbu) prijaté vlažne.

V roku 1996 vychádza konečne dielo ktoré Quorthon plánoval vydať už v začiatkoch Bathory, tým je ďalší klenot Blood on Ice. Kompromis medzi oboma skupinami fanúšikov sa snažil Quorthon vyriešiť albumom Destroyer of World z roku 2001, ktorý vyšiel po štvorročnej prestávke vyplnenej inými projektami, ale albumu je vytýkaná roztrieštenosť, strata invencie a sebavykrádanie. Posledné počiny sú Nordland I a Nordland II, ktoré pokračovali vo vikingských stopách Hammerheart či Blood on Ice. Séria Nordland mala byť pôvodne kvadrológia, no Quorthon žil len tak dlho, aby dokončil prvé dva diely. 7. júna 2004 bol Quorthon nájdený mŕtvy na dlážke vo svojom dome. Ako príčina smrti bolo určené zlyhanie srdca.

 Zaujímavosti 
 Skupina nikdy nevydala demonahrávku (prvá nahrávka bola vydaná na kompilácii Scandinavian Metal Attack v roku 1984).
 Skupina nikdy nevystúpila na žiadnom koncerte (okrem niekoľko raných pokusov) a za celú svoju existenciu nahrala len jeden videoklip – One Rode to Asa Bay.
 Quorthon používal v rokoch 1983 až 1995 na všetkých nahrávkach rovnakú gitaru Ibanez Destroyer I.
 Osoby hudobníkov, hrajúcich v začiatkoch kapely, sú dosť zmätočné. Sám Quorthon si ich niekedy vymýšľal (všetci neskorší boli uvedení pod pseudonymami Vvornth a Kothar). Zo známejších je to len Jonas Åkerlund, ktorý neskôr režíroval klipy pre Madonnu, Smashing Pumpkins, Mobyho a Prodigy.
 Obálku platne Blood on Ice mal pôvodne maľovať Boris Vallejo, ale pre vysoký honorár (údajne 10 000 dolárov) ho skupina nakoniec odmietla.

 Diskografia 
 Štúdiové albumy 
 1984 Bathory
 1985 The Return
 1986 Under the Sign of the Black Mark
 1988 Blood Fire Death
 1990 Hammerheart
 1991 Twilight of the Gods
 1994 Requiem 
 1995 Octagon
 1996 Blood on Ice
 2001 Destroyer of Worlds
 2002 Nordland I
 2003 Nordland II

 Kompilácie 
 1993 Jubileum Volume I
 1993 Jubileum Volume II
 1998 Jubileum Volume III

 Kompilácie vydané po smrti Quorthona 
 2006 In Memory of Quorthon Vol. I
 2006 In Memory of Quorthon Vol. II
 2006 In Memory of Quorthon Vol. III
 2006 In Memory of Quorthon Boxed set

 Zostava 
 Thomas „Ace“ Forsberg (Quorthon) – gitary, vokály, basa, bicie, texty, hudba (1983 – 2004)

 Predchádzajúci členovia 
 Fredick Hanoi (Freddan) – basgitara (1983)
 Jonas Åkerlund (Vans McBurger) – bicie (1983 – 84), neskôr sa viac preslávil ako režisér videoklipov pre populárne skupiny
 Vvornth – bicie (1988 – 1996) (meno pre každého bubeníka v tomto období)
 Kothar – basgitara (1988 – 1996) (meno pre každého basgitaristu v tomto období)

 Externé odkazy 
 www.bathory.se – oficiálna stránka skupiny 
 www.metal-archives.com – Bathory na encyclopaedia metallum 


Kategória:Švédske heavymetalové hudobné skupiny
Kategória:Thrashmetalové hudobné skupiny
Kategória:Vikingmetalové hudobné skupiny
Kategória:Blackmetalové hudobné skupiny
Kategória:Hudobné skupiny z 1983
Kategória:Hudobné skupiny ukončené v roku 2004